Aalborg Håndbold har sikret sig et af landets største talenter på venstre fløj for de kommende tre sæsoner. Den 20-årige venstre fløj, Andreas Væver, skifter fra Skanderborg Håndbold, men lejes dog ud til sin nuværende klub i næste sæson.

- Andreas Væver er en meget spændende spiller, og trods sin unge alder har han allerede spillet mange liga-kampe med masser af spilletid. Desuden har han erfaring fra en række U- landskampe. Han er lynhurtig i kontraspillet og er samtidig dygtig i forsvarsspillet, siger direktør Jan Larsen, Aalborg Håndbold. Andreas Væver har spillet mange U 17, U 19 og U 21 landskampe og har hidtil i denne sæson scoret 68 mål i 20 kampe for Skanderborg Håndbold. Andreas Væver tiltræder i Aalborg Håndbold 1. juli 2014.